Απόφαση της Επιτροπής

της 3ης Οκτωβρίου 2000

σχετικά με ορισμένα προστατευτικά μέτρα κατά του καταρροϊκού πυρετού του προβάτου στη Σαρδηνία, Ιταλία

[κοινοποιηθείσα υπό τον αριθμό Ε(2000) 2899]

(Κείμενο που παρουσιάζει ενδιαφέρον για τον ΕΟΧ)

(2000/598/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10 παράγραφος 4,

Εκτιμώντας τα ακόλουθα:

(1) Στις 25 Αυγούστου 2000, η Ιταλία ενημέρωσε την Επιτροπή σχετικά με ορισμένα πιθανολογούμενα κλινικά περιστατικά καταρροϊκού πυρετού σε κτηνοτροφικές εκμεταλλεύσεις εκτροφής προβάτων της επαρχίας Cagliari, στη Νότια Σαρδηνία. Η εμφάνιση της νόσου αυτής επιβεβαιώθηκε στις 30 Αυγούστου 2000.

(2) Οι ιταλικές αρχές απαγόρευσαν στις 28 Αυγούστου 2000 τις μετακινήσεις ζώων, σπέρματος, ωαρίων και εμβρύων, των ειδών που προσβάλλονται από τον καταρροϊκό πυρετό του προβάτου, από το έδαφος της Σαρδηνίας, προκειμένου να αποφευχθεί η εξάπλωση της νόσου από τη νήσο αυτή. Στη Σαρδηνία ελήφθησαν επίσης αυστηρά μέτρα για τον περιορισμό των μετακινήσεων των ειδών που προσβάλλονται από τον καταρροϊκό πυρετό του προβάτου.

(3) Οι ιταλικές αρχές έλαβαν πρόσθετα μέτρα ελέγχου όσον αφορά την εμφάνιση κρουσμάτων της νόσου αυτής, μεταξύ των οποίων η δημιουργία προστατευτικών ζωνών και ζωνών επιτήρησης, η διεξαγωγή επιδημιολογικών ερευνών και ειδικών μελετών με στόχο τον προσδιορισμό της κατανομής των φορέων της νόσου και της ενδεχόμενης εξάπλωσής της στη Σαρδηνία.

(4) Ο καταρροϊκός πυρετός του προβάτου περιλαμβάνεται στον κατάλογο Α του διεθνούς γραφείου επιζωοτιών. Η εξάπλωσή του αποτελεί σοβαρό κίνδυνο για την Κοινότητα και θα μπορούσε να έχει συνέπειες στις διεθνείς συναλλαγές.

(5) Για λόγους σαφήνειας και διαφάνειας, συνιστάται η λήψη σε κοινοτικό επίπεδο μέτρων για την καταπολέμηση της νόσου, όσον αφορά τη μετακίνηση, από το έδαφος της Σαρδηνίας, ζώων, σπέρματος, ωαρίων και εμβρύων από τα είδη που προσβάλλονται από τον καταρροϊκό πυρετό του προβάτου. Τα μέτρα αυτά αντικατοπτρίζουν τα μέτρα που έχουν ήδη ληφθεί από τις ιταλικές αρχές.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Ιταλία απαγορεύει την αποστολή ζώων, σπέρματος, ωαρίων και εμβρύων των ειδών που προσβάλλονται από τον καταρροϊκό πυρετό του προβάτου (όλα τα μηρυκαστικά) από το έδαφος της Σαρδηνίας.

Άρθρο 2

Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές έτσι ώστε να είναι σύμφωνα με την παρούσα απόφαση και ενημερώνουν αμέσως σχετικά την Επιτροπή.

Άρθρο 3

Η παρούσα απόφαση αναθεωρείται ανάλογα με την εξέλιξη της κατάστασης και των αποτελεσμάτων των ερευνών και μελετών που διενεργούν οι ιταλικές αρχές. Η παρούσα απόφαση εφαρμόζεται μέχρι τις 30 Νοεμβρίου 2000.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 3 Οκτωβρίου 2000.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.